《醉歌行》
清代·何桂珍

火云腾空作紫绛，玉女素趺骑采虹。羿弓迕月嫦娥降，霞浆浮𧣴清腑脏。

与我三夕敛衽让，欲饮不饮却羞量。飞琼吹箫双成唱，雪靥银齿恣谑浪。

天风忽吹气晃荡，织女招手天河上。石室机张三万丈，自言此工殊可怆。

我欲从之窥帝仗，三辰七宿形模壮。王母嗔顾谁所谤，翻然一觉堕烟瘴。

梧月在窗梅插帐，炉烟已烬俄蓬放。山城漏点橹牙向，行人夜趁广江涨。

作者简介：何桂珍，字梅因，善化人。上虞广西庆远同知俞维藩室，光绪癸巳举人、内阁侍读俞寿沧母。有《枸橼轩诗钞》。